**A SZEGEDI TUDOMÁNYEGYETEM**

**rektora pályázatot hirdet a**

**Bölcsészettudományi Kar**

**Neveléstudományi Intézet**

**Pedagógiai Értékelés és Tervezés Tanszékére**

*tanszékvezetői tisztség betöltésére*

A megbízandó tanszékvezető feladata a tanszék oktató- és tudományos munkájának összefogása, irányítása, hazai és nemzetközi kapcsolatainak ápolása és továbbfejlesztése, valamint a tanszék képviselete az egyetem és a kar illetékes testületeiben.

A beosztás ellátására megbízást az kaphat, aki a munkáltatóval közalkalmazotti jogviszonyban áll, eleget tesz a nemzeti felsőoktatásról szóló 2011. évi CCIV. törvény 37.§-ban foglalt, a vezetői beosztás, továbbá az SZTE Szervezeti és Működési Rendjében rögzített, a tanszékvezetői megbízás betöltésére vonatkozó előírásoknak. A megbízás további feltétele, hogy a pályázó a tanszék működési körébe vonható területen legalább 10 éves, felsőfokú oktatásban, kutatásban szerzett tapasztalattal, tudományos fokozattal és egy idegen nyelv legalább középszintű ismeretével rendelkezzen.

A megbízandó tanszékvezető foglalkoztatására egyetemi tanár, főiskolai tanár, egyetemi docens vagy főiskolai docens munkakörben kerül sor. Tájékoztatjuk a tisztelt pályázni szándékozókat, hogy – figyelemmel a Közalkalmazottak jogállásáról szóló 1992. évi XXXIII. törvény 20/B § (2) bekezdésében foglaltakra – jelen vezetői pályázati felhívás nem jelenti egyben egyetemi tanár, főiskolai tanár, egyetemi docens vagy főiskolai docens munkakör meghirdetését, amelyek betöltése egyebekben feltétele a vezetői megbízásnak.

*A megbízás 2018. július 1-től legfeljebb 2023. június 30.-ig szól.*

*A pályázathoz mellékelni kell:*

* rektornak címezve a pályázó válaszát a pályázati kiírásban foglaltakra,
* rektori hatáskörbe tartozókra vonatkozó szakmai adatlapot (letölthető a http://www.u-szeged.hu/munkatarsainknak/humanpolitikai-jogi/letoltheto-adatlapok/ oldalról),
* részletes szakmai önéletrajzot
* eddigi vezetői tevékenységének leírását,
* a vezetői elképzelések részletes terveit az adott szervezeti egység vonatkozásában (oktatásról, kutatásról, illetőleg egyéb feladatellátásról),
* a vezetői elképzelések részletes terveit a gazdálkodásról, mely a finanszírozási helyzet ismeretében tartalmazza a szervezeti egység fenntarthatóságára és gazdasági egyensúlyára vonatkozó rövid és hosszú távú elképzeléseit, valamint a szervezeti egység személyi fejlesztésére vonatkozó közép- és hosszú távú elképzeléseit
* teljes publikációs és hivatkozási jegyzéket,
* az Egyetemen fennálló közalkalmazotti jogviszony igazolását,
* végzettséget, szakképzettséget, tudományos fokozatot, idegennyelv-tudást igazoló okiratok másolatát, habilitáció meglétét igazoló okirat másolatát (amennyiben a pályázó rendelkezik vele),
* minden olyan dokumentumot, iratot, amelyet a pályázó a pályázat elbírálása szempontjából fontosnak tart,
* három hónapnál nem régebbi hatóságierkölcsi bizonyítványt a bűntettesek nyilvántartása, a foglalkozástól és a közügyektől eltiltás kérdéseiről,
* nyilatkozatot arról, hogy az elektronikus formában benyújtott példány mindenben megegyezik az eredeti papíralapú példánnyal,
* hozzájáruló nyilatkozatot arról, hogy a pályázó a pályázati anyagban foglalt személyes adatainak a pályázati eljárással összefüggésben szükséges kezeléséhez hozzájárul, anyagát a vonatkozó jogszabályok és az SZMSZ szerint erre jogosult bizottságok és testületek megismerhetik.

A pályázat elbírálásának határideje: 2018. május 31.

A pályázónak meg kell felelnie a nemzeti felsőoktatásról szóló 2011. évi CCIV. törvényben, a Szegedi Tudományegyetem Szervezeti és Működési Szabályzata Szervezeti és Működési Rendjében és az SZTE SZMSZ Foglalkoztatási követelményrendszerében rögzített feltételeknek.

A pályázati felhívás hivatalos megjelenési helye a Nemzeti Közigazgatási Intézet elektronikus közszolgálati állásportálja (https://kozigallas.gov.hu), ahol a pályázat 2017. november 20-án kerül megjelentetésre.

A pályázatot 2017. december 20-ig kell benyújtani a Szegedi Tudományegyetem Jogi, Igazgatási és Humánpolitikai Főigazgatóságára (6720 Szeged Dugonics tér 13.), személyesen vagy postai úton, 1 eredeti és 5 papíralapú másolati, továbbá CD-ROM vagy DVD-ROM adathordozón, egyenként 3 MB-nál nem nagyobb terjedelmű,két önálló PDF fájlban rögzített 1 digitális másolati példányban. Az egyik fájlnak kizárólag a pályázó pályázati felhívásra adott válaszát és a vezetői elképzeléseket kell tartalmaznia.

A pályázati kiírás formai feltételeivel kapcsolatosan további információt az SZTE Jogi, Igazgatási és Humánpolitikai Főigazgatósága nyújt, a 62/544-007-es vagy a 62/544-008-as telefonszámon.

Kérjük a pályázaton feltüntetni a pályázati adatbázisban szereplő, azonosító számot: 4-142/2017.

 Dr. Szabó Gábor s. k.

 rektor